**NT-11105/Z Első énekeskönyvem**

**Tanmenetjavaslat**

 *Zenei tagozat első osztály*

|  |  |  |  |  |  |
| --- | --- | --- | --- | --- | --- |
|  | **Dalok** | **Az óra anyaga** | **Készségfejlesztés** | **Zene-hallgatás** | **Improvizáció**  |
| 1.
 | Óvodai dalok és mondókák | Játék | Beszéd, ének |  | Köszönés énekelve |
|  | Koszorú, koszorú, Gyertek haza ludaim | Ismerkedés egymással, játék | Mozgásos feladatok, éneklés gesztusokkal, helyes légzés |  | Bemutatkozás énekelve |
|  | Borsót főztem, Csíp, csíp csóka, Csön, csön gyűrű, Fehér liliomszál | Lépegetés, egyenletes járás, játék | Hosszú és rövid érzékeltetése, egyenletes járás és taps |  | Szavak, mondatok, nevek ritmizálása |
|  | Őszi énekek tetszés szerint, Érik a szőlő, A part alatt, Zsipp, zsupp | Dalok mozgással, nagy mozdulatokkal | Feszültég és szorongás oldásaDal tanulása hallás után | A tanár éneke |  |
|  | Ne nézz hátra, Itt a köcsög mi van benne | Ének és lépés ritmusa, mozgással | A ritmus fogalmának megismerése, azonosság és különbözőség észrevétele |  | Ritmus és mérő hangoztatása együtt |
|  | Lóg a lába lóga, Ilyen fogó mellett | Mérőütés és dal ritmusa közötti különbség | Halk mérőütés járással, majd kézzel |  |  |
|  | Dalok ismétlése | Tá és titi előkészítése, motívum fogalom ismerete | Táblára írt tá és titi, (hosszú és rövid jelzése) | Ritmushangszerek megszólaltatása | Ritmus visszhang-játék |
|  | Tekeredik a kígyó, Csiga, biga gyere ki | Tá és titi tudatosítása, elválasztó vonal | Motívum kirakása ritmuskártyával |  |  |
|  | Ha én cica volnék | Hangsúly előkészítése | Elválasztó vonalakkal jelzett ritmus írása táblán | Leopold Mozart: Gyermekszimfónia - részlet |  |
|  | Húzz, húzz Katica, Rétes, kerekes | Ütemvonal tudatosítása | Mf. 3.,4. oldal |  | Érzésre koppantsunk éneklés közben |
|  | Most jöttem Bécsből | Kettes ütem | Mf. 5., 6. |  |  |
|  | Péterke, Péterke | Hangsúlyjel | Ritmusok gyakorlása |  | Ritmus telefon |
|  | Zsipp, zsupp, Rétes, kerekes | Kettes ütem írása, kettős vonal | Mf. 5., 6. |  |  |
|  | Dalok ismétlése, Hinta, palinta | Szó – mi előkészítése, magas-mély ellentéte | Mf. 7Dallamrajz a levegőben | Metallofon hangja vagy Prokofjev: Péter és a farkas részletei | Játék; különböző hangmagasságon beszélgetés |
|  | Gyertek haza ludaim, Zsipp, zsupp | Szó – mi, kézjelről éneklés, motívumalkotás | Mf.8,9 | Vivaldi: Ősz |  |
|  | Csiga biga, told ki szarvadat | Hangkirakó használata | Mf. 10ritmus kirakása pálcikákkal |  | Dallam imrovizálás megadott ritmusra |
|  | Süss fel nap, Tekeredik a kígyó, Húzz húzz Katica | Szó – lá – szó dallamfordulat, lá előkészítése | Hangmagasság megfigyeltetése, dallamrajz a levegőben | Bartók: Gyermekeknek I. |  |
|  | Esik az eső, Kék selyem kendő | Dallamfordulatok és hangjai, lá hang és kézjele | Hangkirakó,dallamok éneklése kézjelről |  |  |
|  | Gyertek lányok ligetre | Ismétlődő motívum megfigyelése | Ritmuskártyák kirakása, ritmusvisszhang |  | Visszhangjáték mondókákkal |
|  | Csön, csön gyűrű, Csíp, csíp csóka, Gyertek lányok ligetre | Ismétlőjel tudatosítása, szó – lá – szó – mi dallamfordulatok gyakorlása | Mf. 11,12motívumok bújtatása adott jelre, belső hallás fejlesztése | Leopold Mozart: Gyermekszimfónia – részlet |  |
|  | Bújj, bújj zöld ág, Itthon vagy -e hidasmester | Azonos motívumok felfedezése ismert dalokban | Mf. 13 |  |  |
|  | Szólj síp, szólj, Ég a gyertya ég | A szünet előkészítése |  | A furulya hangja |  |
|  | Dalismétlés | A szünet írása, ismétlőjel használata | Mf. 14 – 17  | Bartók: Gyermekeknek I. |  |
|  | Járdányi: Hervad már a lombnak | Motívum alkotás, dallamrajz | Szövegértelmezés, átélés, beleérzés | Vivaldi: Ősza tanár éneke, vagy meghívott énekes | Dallamalkotás adott szövvegsorokra nem csak az ismert hangokkal |
|  | Ismertebb katonadal tetszés szerint, vagy Aki nem lép egyszerre | Október 23 -i emlékezés |  | Kodály férfikari kórusműveiből – Fölszállott a páva |  |
|  | Katalinka szállj el | Gyermekkari hangzás |  | Kodály: Katalinka |  |
|  | Túrót ettem, Hej tulipán, Fecskét látok |  Ritmus írása hallás után, ritmusok szünettel | Dallamrajz a levegőben, játék |  | Dallam bújtatás, ritmus bújtatás adott jelre, belső hallás fejlesztése |
|  | Egy aranyat leltem | Játék, mélyen járó dallamív rajza | Dallamrajz, hallás utáni visszaéneklés ismert dalokból | Metallofon hangja, mi – ré – dó hangzása |  |
|  | Bújj, bújj itt egyek, Mély kútba tekintek | Mi – ré – dó előkészítése | Ritmuskirakó játék diktálás után |  |  |
| 1. november
 | Libuskáim egyetek, Tüzet viszek, nem látjátok | Lefelé szaladó dallam, felfelé kanyarodó dallam, ismétlőjel gyakorlása | Zárómotívumok megfigyeltetése hallás után |  |  |
|  | Erre csörög a dió... Tk.45. oldal, dalismétlés | Ritmusdiktálás hallás után | Megfigyelés és írás  |  | Ritmusmotívumok egyidejű megszólaltatása |
|  | Túrót ettem, Katalinka szállj el  | Dallamrajz, tudott dalok motívumainak felismerése kézjelről | Motívumalkotás kártyákkal, pótvonal használata, felismerése képről | Kodály: Katalinka kórusmű ismételt meghallgatása |  |
|  | Cickom, mackom | Mélyebb hangok megfigyeltetése | körjátékok |  |  |
|  | Ignác, mit látsz, Ezüst szánkót hajt a dér | Szó – mi – ré – dó dallamfordulatok kézjelről |  Motívumalkotás kézjellel |  |  |
|  | Dalok Mikulásra | Téli dalok éneklése | Megosztott figyelem | Triangulum, vagy Mozart: Változatok egy francia gyermekdalra - részlet | Mérő és ritmusmotívumok egyszerre szólnak |
|  | Sárdó gyüjj el, dalismétlések | Dó hang megfigyelése az ismert zárómotívumokban | Többszólamúság alkotása | Furulya hangja | Kitartott záróhang és ismert vagy improvizált ének hangoztatása egyidejűleg |
|  | Ismert körjátékok | Lassú – gyors  | Változtatható tempó |  | Sárkányhajó dobosa játék (aki diktál) |
|  | Hinta, palinta | Záró dó hang kézjelről | Dallamrajz, ugrás |  |  |
|  | Szólj síp, szólj, Itt a köcsög, mi van benne | Furulya tartása és ujjacska mozgatása dal éneklése közben | Helyes légzés gyakorlása | Vivaldi: Koncert furulyára |  |
| 1. december
 | Cickom, mackom, Túrót ettem, Katalinka szállj el, Tüzet viszek, nem látjátok  | Mi – ré – dó hangok tudatosítása, írása | Pótvonal írása Mf. 18, 19 | Vivaldi: Tél vagy Leopold Mozart: Zenés szánkózás |  |
|  | Kis Karácsony, nagy Karácsony | Szó – mi – ré – dó dallamfordulatok gyakorlása | Mf. 20, 21 |  | Kötött ritmusra dallam kitalálás |
|  | Hull a pelyhes, Weöres Sándor: Száncsengő | Vers és dallamos vers |  | Gryllus dalok | Weöres Sándor vers énekelt megszólaltatása |
|  | Éliás, Tóbiás, dalok a Mikulásról | Szó – dó ugrás | Motívumok éneklése kézjelről és kottáról |  |  |
|  | Luca, Luca kitty-kotty | Emelt beszéd – ének | Mf. 22 szó – dó gyakorlása | Kotyolás, a népszokás eredeti felvétele | Kívánságok egymásnak fennhangon |
|  | Ég a gyertya, ég | Betlehemezés előkészítése | beszélgetés |  |  |
|  | Ismert karácsonyi énekek | Szereplők kiválasztása, rövid szövegek megtanulása | Játsszunk betlehemest | Eredeti népszokás részlete |  |
|  | Körjátékok, dalismétlés | Játék a kedvenceinkből  |  | Ó, gyönyörű szép, csodálatos éj |  |
|  | Mese a Diótörőről | Zenehallgatás | „Hangos” képzelet | Csajkovszij: Diótörő - részletek |  |
|  | Eddig tanult dalok  | Összefoglaló óra | Dalok kívánság szerint kalapból kihúzva |  |  |
| 1. január
 | Eddig megismert dalok | Dalfelismerés kottafejekről, Ismerkedés a furulya hangszerrel | Mf. 23A Karácsonyra kapott furulya helyes megszólaltatása, fúvása C és A hang | Zenei bejátszások felismerése |  |
|  | Bújj, bújj medve | Szó – lá – szó – mi – dó dallamfordulatok | Éneklés kézjelről, régebben tanult dalok felismerése hanglépcsőről | Bartók: Medvetánc |  |
|  | Szólj síp, szólj, dalismétlés | Visszatérés, ismétlődés | Mf. 24, helyes légzés, furulya megszólaltatása C – H – A (hosszan tartott és rövid hangok fúvása) | Csajkovszkij: Diótörő - Trepak |  |
|  | Sárdó gyüjj el, Katalinka szállj el, Bújj bújj, itt megyek | Dó hang az ismert zárómotívumokban | Hangkirakó, mi – ré – dó fordulatok | Bartók: Cipósütés | Gyermekkar alakítás mondókákkal |
|  | Elvesztettem zsebkendőmet, Hinta, palinta, Mély kútba tekinték | Gyakorlás, ismert dallamfordulatok utószolmizálása, elmélyítése | Játék  | Bartók: Gyermekeknek  |  |
|  | Teríti a lány a vásznat, Éliás, Tóbiás | Szó és dó együtt hangoztatása | Kétszólamúság formálása |  |  |
|  | Hód, hód fényes lánc | Szó – mi – dó dallamfordulatok | Dallamírás, szó – dó ugrás elhelyezése a vonalrendszeren |  |  |
|  | Gyertek lányok játszani, Guvadj, guvadj furulya | Pótvonal írása, gyakorlása  | Mf. 21 – 24, a furulya helyes tartása, hosszú és rövid hangok megszólaltatása, H – A – G előkészítése | (l. 22., 36., 50. óra) |  |
|  | Dalismétlés | Szó – mi dallamfordulatok, lefelé szaladó dallam zárómotívumokban | Ujjváltás a furulyán | Muszorgszkij: a Tuilériák kertje az *Egy kiállítás képei*ből |  |
|  | Népi gyermekjátékdalok összefoglalása | Ismeret elmélyítés | Játék népi gyermekjátékdalokkal |  |  |
|  | Megy a kocsi, fut a kocsi, Jön a kocsi, most érkeztünk | Zeneszerző és költő – népi gyermekjátékdal közti különbözőség | Ritmusjáték, ritmus kirakó pálcikákkal |  | Weöres Sándor versekre dallamformálás, sorok éneklése, improvizálás adott szövegre |
|  | Eresz alól fecskefia | Daltanulás kottáról | Dallamrajzok követése kottafejeken, tankönyvben és munkafüzetben |  |  |
|  | Iglice szívem, iglice | Kottaolvasás, dallamok követése | Dallamírás, Mf. 25 |  |  |
| 1. február
 | Bújj, bújj medve, Méz, méz, méz | Motívum – dallamsor felismerése, félkotta előkészítése | Mf. 24 – 26  | Kodály: Méz, méz , méz |  |
|  | Hajlik a meggyfa | Lá hang (felső lá) gyakorlása | Éneklés kézjelrőlH – A – G hang furulyán |  | Dallam kérdés – felelet improvizálás |
|  | Ti csak esztek isztok | Daltanulás kottáról, félkotta olvasása, lá – szó – mi – ré – dó dallamfordulat | Mf. 25 |  |  |
|  | Hová mégy te kis nyulacska, Jön a kocsi, Eresz alól | Kérdés – felelet alkotás | Kérdés – felelet a zenében, az eddig tanult visszatérő szerkezetű dalok éneklése | Kodály: Nyulacska |  |
|  | Zsipp, zsupp, Szólj síp, szólj | Szó – mi  | Furulya tanulás és játék |  |  |
|  | Iglice szívem, iglice, Méz, méz, méz | Szünet és félkotta a dalokban | Ritmuskirakó kártyákkal, Mf. 26 |  | ritmusalkotás |
|  | Ti csak esztek isztok | Félkotta  | Félkotta írása |  | Kötött ritmusra dallamkitalálás |
|  | Kis kece lányom, Kinyílt a rózsa | Tempó érzékelés, alsó lá előkészítése | Gyors és lassú járás, Mf. 27, 28 | Bartók: Körtánc |  |
|  | Még azt mondják | Gyor és lassú tempó  | Körjátékok | Kodály: Táncnóta |  |
| 1. március
 | Hej tulipán | Osztinátó előkészítése | Taps a dalok éneklése közben |  |  |
|  | Dalismétlés | Osztinátó | Ritmus motívumok megszólaltatása éneklés közben | Bartók: Hej tulipán | Dallamalkotás osztinátóval |
|  | Túrót ettem | Mi – ré – dó furulyán  | Furulya tanulás és játék, A – G – F hang |  |  |
|  | Fut szalad a pejkó, Táncnóta | Alsó lá hang, második pótvonal | Mf. 29 | Kodály: Táncnóta | Négy soros dallamalkotás alsó lá befejezéssel |
|  | Gyermekdalok alsó lá -val | Ismert dalok elmélyítése, utószolmizálása | A furulyán eddig tanult hangok megszólaltatása |  |  |
|  | A juhásznak jól van dolga | Ismert dalok osztinátóval, alsó szó előkészítése | Hangsúlyos és hangsúlytalan, rövid és hosszú, gyors és lassú tempó, nyolcad és negyed ritmus gyakorlása | Kodály: A juhász |  |
|  | Megismerni a kanászt, Kinyílt a rózsa | Alsó szó előkészítése, kérdés – felelet a dallamban | Éneklés kézjelről, hanglépcsőről |  | Kérdés – felelet improvizálás adott ritmusképletre, kötött ritmusra dallamkitalálás |
|  | Dalok alsó lá -val, alsó szó - val | Alsó lá felismerése ismert dalokban | Ismert dalok felismerése kottáról, utószolmizáció |  |  |
|  | Elment a madárka | Kötött és szabad ritmusú énekek, mi – ré – dó – lá – szó dallamfordulat és hangsor  | Rubato éneklésmód | Történelmi énekeink lanttal (Tinódi Lantos Sebestyén) | Dallam kérdés – felelet játék |
|  | Esik eső karikára | Ritmus részletek leírása | Ritmus felismerés hallás után |  |  |
|  | Déva vára | Elbeszélő előadásmód, szabad ritmus | Elbeszélve, korona a hang fölött és jelölése | Bartók: Este a székelyeknél | „Mesélj valamit énekelve” pár hang megadásával  |
|  | Megismerni a kanászt, Kinyílt a rózsa | Dallam éneklése kottáról, alsó szó tudatosítása | Éneklés kézjelről, kanásztánc ritmusa | Bartók: Magyar képek |  |
| 1. április
 | Dalismétlő óra | Tavaszi dalcsokor és/vagy foglalkozásokat magába foglaló dalok összeállítása | Mf. 30, második pótvonal írása | Bartók: Gyermekeknek II. 40 | Kanásztánc ritmus különböző hangszínekkel, hangszerekkel |
|  | Brum-brum Brunó, Sardó, gyüjj el | Dó – szó ugrás | Ritmusírás, kanásztánc ritmus felismerése és írása |  |  |
|  | Kodály és bárdos dallamai kottaképről  | Népi gyermekjátékdal és költő által írt dalok | Mondókák és versek felelevenítése | Kodály: Karádi nóták, férfikar |  |
|  | Nád alól és köd alól, Csizmám kopogó | Halkan, hangosan, középerősen | Különböző előadásmódok gyakorlása |  | Ugyanaz a dal különböző előadásmóddal – játék  |
|  | Medvés dalok, mondókák | Tempó  | Gyors – lassú tempó gyakorlása ismert dalokkal, lépegetve |  |  |
|  | Játék és ének a szabadban | A gyerekek ötletei alapján |  |  |  |
|  | Tánccal kapcsolatos dalaink ismétlése | Az eddig megtanult ábécés hangok gyakorlása | Ismert dalok furulyán | Kis koncert összeállítása, ügyesebben furulyázók előadása |  |
|  | Árkot ugrott a szúnyog | Alsó szó – lá – dó – lá – szó dallamfordulatok, motívumok írása hallás után | Mf. 31 |  |  |
| 1. május
 | Anyám, édesanyám | Dó – szó ugrás írása | Éneklés kézjelről  |  | Dallamosztiná-tóval kísért éneklés, stafétában  |
|  | Orgona ága | Dalcsokor összeállítása virágokkal, furulyán tudott dalok összeállítása | Szó – lá – szó – mi – dó dallamfordulat gyakorlása |  |  |
|  | Hol jártál báránykám, Cickom, cickom, Szélről legeljetek | Felső dó előkészítése | Kánon éneklés |  |  |
|  | Ásom-vályom az udvarnak | Felső dó előkészítése | Szó – mi – dó dallamfordulat gyakorlása |  |  |
|  | Egyszer egy időben | Felső dó és szó ugrás | Felső dó éneklése kézjelről és írása, Mf. 32 |  |  |
|  | Gyertek lányok ligetre | Lá – mi – szó dallamfordult gyakorlása, az ismétlés | Dalfölismerés kottaképről |  |  |
|  | Dalismétlés felső dó -val | Felső dó és dó – lá – szó – mi – dó, felső dó – szó – mi – ré – dó dallamfordulatok | Éneklés kézjelről  |  | Éneklés tartott hangok mellett |
| 1. június
 | Év elején tanult dalok ismétlése, A part alatt | Dallamfordulatok felismerése hallás után, és utószolmizálás, dó – lá ugrás | Hangkirakó, játékos utánzás mozdulatokkal | Bartók: Cipósütés |  |
|  | Népek gyermekdalai | Lengyel, osztrák, bolgár, orosz, román, szlovák és francia énekek | kottaolvasás |  |  |
|  | Népek gyermekdalai | Lengyel, osztrák, bolgár, orosz, román, szlovák és francia énekek | Ritmusírás diktálás után |  |  |
|  | János bácsi, Pál, Kta, Péter | Kánonok éneklése | Hallás fejlesztés két szólamban, többszólamúság tartott hangokkal vagy kánonnal | Purcell: Tündérkirálynő – Visszhang  | Kánon – taps  |
|  | Évszakok, ünnepek dalai, Sándor napján, Hervad már a lombnak – Járdányi Pál  | Ritmus-kánon  | Ritmus kártyák használata |  |  |
|  | Hol jártál, báránykám, Szélről legeljetek | Felső dó gyakorlása, C – G – és F -dóban | Felső dó írása, éneklés hanglépcsőről |  | Dallamalkotás kitartott hang mellett, kétszólamúság |
|  | Dalcsokor állat szereplőkkel | Ismert dallamfordulatok és hangsorok gyakorlása  | Dalrészletek furulyán | Dalcsokor furulyán |  |
|  | Megismerni a kanászt  | Táncdallamok ismétlése | Furulya játék  |  |  |
|  | Hervad már a lombnak – Járdányi Pál  | Mi – ré – dó – lá – szó hangsorú énekek | Furulya játék |  |  |
|  | Weöres Sándor és Gazdag Erzsi verseire írott énekek | Évszakok és ünnepek dalai kottáról | Folyamatos kottaolvasás gyakorlása |  | Ritmus hangszerekkel való „versmondás” - verselés belső hallásra  |
|  | Dalismétlés  | Motívumok, motívumpárok írása hallás után | Az eddig megismert ritmusok írása |  |  |
|  | Dalismétlés | Összefoglaló jellegű óra | Játék a ritmus kártyákkal, hanglépcsőről történő éneklés, hangkirakó játék | Furulyás dalcsokor |  |
|  | Énekek több szólamban, kánonok | Kedvenc dalaink ismétlése | Játék  |  |  |

A tanmenetjavaslat a 4+1-es óraszámhoz igazodik. A fennmaradó órákat életkori sajátosságokak megfelelő hangversenylátogatásra, az énekórákhoz kapcsolódó múzeumlátogatásra, a kórusmunka előkészítésére, ünnepekre való készülésre, mozgásos játékok szervezésére, más művészeti ágak bevonására pl tánc tanulása, képzőművészet stb., közös órákra, vagy helyi eseményekre, melyek az ének-zene órához kapcsolódnak való készülésre lehet felhasználni.

A tanmenetjavaslat egy terv, melyet a pedagógus kiegészíthet, saját munkájához igazíthat. A fontos, hogy minden órán legyen daltanulás, mozgás, játék és zenehallgatás.

Jó munkát kívánunk a Kollégáknak!

# Rápli Györgyi:

# Emelt szintű ének-zene oktatás – helyi tanterv készítés, tervezés

# - 4. évfolyam

*Jelen írás segítséget kíván adni a helyi tanterv kidolgozásához, a tanári munka átgondolásához, tervezéséhez az emelt óraszámú ének- zenei képzésben.*

Az emelt szintű ének-zenei nevelés szervesen illeszkedik az általános tantervvel működő iskolák számára megfogalmazott tantervhez, de annak fejlesztési követelményrendszerét magasabb szintre emeli, és a képzési célokban máshová helyezi a hangsúlyt. Ennek értelmében az alapvető különbözőség az attól eltérő célok rendszerében, valamint a hozzá kapcsolódó ismeret- és fejlesztési követelményrendszerben található. Például mindkét tanterv esetében a zenei olvasás-írás csak eszközként szolgál a művészeti ág értőbb ismeretéhez, ám míg az általános tanterv a felismerő kottaolvasási képesség fejlesztését írja elő, addig a speciális tantervű képzésben a zenei olvasás-írás tudatos alkalmazása, a jelről való reprodukálás az egyéni képesség szintjére kell hogy fejlődjék az iskolafokozat záró szakaszáig.

Az emelt óraszám lehetővé teszi a tanítási anyag elmélyítését, az ismeretek és készségek sokoldalú gyakorlását és bővítését.

Az emelt óraszámú képzést is Kodály Zoltán zenepedagógiai és népnevelő eszméi hatják át. Fő jellemzői az énekközpontúság; a magyar népzene hangsúlyos jelenléte; a zenei anyanyelvből kiindulva a magyar és a más népek zenéjén keresztül kibomló értékes műzenék megismerése; a zenei olvasás-írás készségének kiművelése, melynek eszköze a relatív szolmizáció; az intenzív zenei hallásfejlesztés; a közösségi muzsikálás legközvetlenebb formájaként a kóruséneklés. Mindezen speciális tartalmak megvalósításához megfelelő mennyiségű időkeret szükséges. A kerettantervi rendelet szerint: „A heti öt- (évi 180) órás időkerettel rendelkező ének-zene tantárgy óraszámába, a jogszabályban foglaltaknak megfelelően, az énekkari vagy a kórusfoglalkozás összesen heti egy óra erejéig beszámítható. Ennek megfelelően a kerettanterv valamennyi évfolyamon heti négy (évi 144) órás időkerettel lett beállítva, melyből az előírt tartalmak a tantárgyak számára rendelkezésre álló időkeret kilencven százalékát fedik le. Mindez évi 14 óra szabad időkeretet biztosít a tantárgy óraszámán belül a pedagógusnak, melyet a helyi igényeknek megfelelően, a kerettanterven kívüli tantárgyi tartalommal tölthet meg.”

## Célok és feladatok

A zene az emberi létezés öröme, s az élet megismerését szolgálja. A kora gyermekkorban megismert művészi alkotások, értékek emberformáló élményekhez juttatják az aktív cselekvési folyamatban részt vevő gyermeket. Az emelt szintű ének-zene oktatásban az első iskolafokozat kiemelt célja az örömszerzés, a gazdag érzelmi hatások kibontása az aktív közösségi muzsikálás, az éneklés által.

A szakosított tantervi képzésben lehetőség nyílik az éneklési készség fokozatos fejlesztésére, életkori szakaszoknak megfelelő kiművelésére. A helyes légzéstechnika, tartás, artikuláció kialakítása után kezdődhet el az igényes hangképző munka. A kezdeti könnyű egy- és többszólamúság előadásával a kollektív zenélés élményét, a karénekes munkát alapozzuk.

A zenei olvasás-írás készségének kialakítása eszközként szolgál a későbbi tudatos zenei tevékenységekhez. A kezdő szakaszban a megfelelő hallási képzetek kialakítása után kezdődhet csak el a szisztematikusan felépített, játékosan tervezett tudatos zenei olvasás-írás tanítása.

Az értő, érző zenehallgatást segíti a zene jelrendszereinek ismerete és tudatos használata, a zenei ismeretek bőséges és alapos elsajátítása, változatos alkalmazása. Mindehhez szükséges a zenei emlékezet, a megfigyelőképesség, a zenei hallás kiművelése. Az emelt óraszámú képzésben fontos a zenehallgatás gyakorisága, az időtartamok fokozatos növelése, a megfigyelési szempontok zenei hallást segítő szakszerű alkalmazásai.

Ebben az életszakaszban elengedhetetlen a játékosság, melyet a zenei rögtönzés tervezett formái egészítenek ki.

A korai szakasz feladata, hogy fejlessze a gyerekek zenei észlelését, érzékelését, emlékezetét, fantáziáját, gondolkodásmódját; a tanult zeneműveken keresztül megismertesse a nemzeti és etnikai kisebbségek dalait és a világörökség részét képező európai és egyetemes emberi műveltséget; megalapozza a társművészeti kapcsolódásra történő nyitottságot.

## Fejlesztési követelmények

Az emelt szintű tantárgyi képzés nem elsődlegesen mennyiségi mutatókban, mint inkább a minőségi munkában jelent többletet az általános tanterv szerint foglalkoztatottakhoz képest. A pedagógusoknak éberen kell figyelniük a tehetségeket, képesnek kell lenniük az általános és a speciális képességekkel rendelkezők differenciált foglalkoztatására. Ez a felismerés különösen fontos a kisgyermekkorban, hiszen ekkor készíthetjük elő a gyermekeket a teljesítmény-centrikusabb és legfőképpen minőségi, művészi foglalkoztatásra.

1. Zenei reprodukció

##### Éneklés

Az egységes hangszín csoportos kialakítása mellett jelentős az egyéni fejlesztő munka. Elvárható tevékenységformák:

* kifejező, önálló éneklés;
* az eltérő karakterek önálló megformálása;
* a dalok egymásba fűzése belső hangadás nélkül (pl. népdalcsokrok összeállítása);
* ékesített népdalok egységes, csoportos éneklése;
* 2-3 szólamú kórusmű tanári irányítás nélküli megszólaltatása;
* tanult dalok felismerése szöveg nélküli feldolgozásokban;
* tanult dalok ritmus- és dallammotívumról való azonosítása;
* a tempó- és dinamikai különbségek hallás utáni felismerése és reprodukálása;
* népdalok rendszerezése a tanult szempontok alapján;
* valamely népszokás osztály szintű előadása.

##### 1.2 Generatív (önállóan és/vagy csoportosan alkotó), kreatív zenei tevékenység

Alapvető cél a kreatív képesség megőrzése, növelése a tanult zenei ismeretek alkotó, önálló felhasználásának lehetőségével az alábbi tevékenységformák segítségével:

* hiányos ritmus-, dallammotívum kiegészítése önálló elképzelés szerint;
* variációrögtönzés adott ritmus-, vagy dallammotívumra;
* ritmus- és dallamkíséretek rögtönzése;
* ritmuskánonok rögtönzése;
* átmenet kialakítása a kötött és a szabad rögtönzés között;
* transzformálás (adott dallam hangzásbeli karakterének megváltoztatása: pl. dúr dallam eolban vagy frígben történő szolmizálása stb.);
* rögtönzés tanult népzenei – műzenei formákra;
* tanult népdal ékesítése;
* adott szöveg recitált éneklése (gregorián éneklés előkészítése, lásd 5. osztály), illetve szabad dallam-improvizációja.

*1.3 Zenei írás-olvasás, zeneelméleti ismeretek*

A megfelelő hallási képzetek kialakítása után jelentős készségfejlesztő területe az emelt óraszámú képzésnek.

Speciális tevékenységformái:

* tanult ritmuselemekkel ismeretlen dalritmus folyamatos olvasása;
* a zenei emlékezet fejlesztése;
* tanult dalritmus lejegyzése emlékezetből;
* memorizált dallam- vagy ritmussor lejegyzése tanári irányítás nélkül;
* dal és ritmus összekapcsolása;
* ismert dallamok összekapcsolása ritmikai kísérettel (pl. osztinátó-fajták, ellenritmusok, többszólamú ritmuskíséret);
* tanult dallamok utószolmizálása emlékezetből és éneklése abszolút nevekkel kottából;
* tanult hangközök tiszta intonálása szolmizált és abszolút nevekkel is;
* tanult hangnemek hallási felismerése, tiszta intonálása (pentatontól a hétfokúságig);
* könnyű olvasógyakorlatok lapról éneklése a tanult hangnemekben.

2. Zenei befogadás

*2.1. A befogadói kompetenciák fejlesztése*

Alapfeltétele a koncentráló képesség fejlettsége, fejlesztése. Az énekes, mozgásos zenei tevékenységek a leginkább alkalmasak az elmélyült figyelem kialakítására. A zenei tartalmakon, „üzeneteken” keresztüli élményszerzés és megértés segíti a befogadói attitűd kialakulását. A zeneértéshez szükséges az adott műre vonatkozó és életkornak megfelelő zenetörténeti, zeneirodalmi ismeretek megszerzése. A zeneelméleti ismeretek ezekben az évfolyamokban csak annyiban játszanak fontos szerepet, amennyiben azok a megértést, az átélést, az értő zenehallgatást és reprodukálást segítik.

*2.2. Zenehallgatás*

A zenehallgatási anyag ezen az iskolafokozaton a zenei stílusok és műfajok teljes spektrumából kerül ki. „Az iskolai zenehallgatás mellett keresni kell a lehetőséget az élő zenehallgatásra, a rendszeres hangverseny-látogatásra, és ösztönözni kell a tanulókat énekkar(ok)ban és más önszerveződő zenei együttesekben való részvételre, zenei információk gyűjtésére. Fontos, hogy a hangverseny-látogatás legyen előkészített, és kövesse azt az élmények feldolgozása. Az ilyenformán átélt élmények maradandóak és életre szólóak. A legkiválóbb lehetőség az, ha az iskolai kórussal vagy osztállyal hangversenyeken szerepelnek a tanulók. Így a zenélés felemelő érzésén túl, tapasztalatokat szerezhetnek a hangverseny rendezéséről, lebonyolításáról is.”

Elvárható tevékenységformák:

* autentikus magyar és nemzetiségi népzenei anyag előadásmódjainak megfigyelése;
* a hangszínhallás fejlesztése mellett az ismert dalanyag-feldolgozások, az eredeti magyar és nemzetiségi népzenei anyag hangszerelésének hallási megfigyelése (pl. Kodály, Bárdos kórusművei kicsinyeknek, Szőnyi: Biciniumok stb.);
* tanult népzenei, műzenei szemelvények többféle feldolgozásának elemzése formai, dinamikai, tempó, karakter, hangszerelési szempontból;
* ismert zenei anyag variánsokkal történő összehasonlítása;
* a népi zenekari és a klasszikus zenekari hangzás összevetése;
* karművek és hangszeres művek „vezérszólamainak” hallási követése.

## Tanulói tevékenységek

Az iskola pedagógiai felelőssége, hogy elősegítse a tanulók tanulását. A kezdő szakaszban alkalmazott változatos ismeretátadási technikák előkészítik az önálló tanulást.

A tananyag tervezésében, és a hozzákapcsolódó tevékenységek szervezésében elsődlegesek azok, amelyek a diák sokoldalú személyiségfejlesztését segítik kibontakoztatni. A tananyag és a hozzárendelt tevékenység szerves egységet képez. Ezek a tevékenységek segítik kibontani az egyéni képességeket és az ismeretek elsajátítását. Mindezek alapozása kisiskolás korban kezdődik.

A képesség- és készségfejlesztés az emelt óraszámú képzés esetében hatékony munkamódszereket kíván az egész osztálytól, a csoportoktól, az egyénektől. Elkerülhetetlen a differenciált foglalkoztatás bevezetése kisiskolás korban, a feladattípusok egyénre szabott meghatározása, és azok igényes (változatos) számonkérése.

A *frontális munkamódszert* leginkább az osztályszintű énekeltetés esetében alkalmazzuk. E munkaforma legfőbb színtere a karénekes foglalkozás. Ilyenkor a tanári irányítás dominál, és a tanulók tanulási tevékenysége egyidőben, egységesen, differenciálás nélkül zajlik. A tanulói munka intenzitása viszont eltérő lehet, így ebben a közösségi tevékenységben nehezen kontrollálható az egyén teljesítménye. Mindez kihat az egész minőségre is.

A *kiscsoportos tevékenységek* egyik lehetősége az énekórákon valamely zenehallgatási anyag feldolgozása irányított kérdésekkel, megfigyelési szempontokkal, amelyekre a válaszadást a tanár csoportmunkában várja el. Vagy: énekeltetés csoportbontásban akár egy népdal, műdal sorainak bontásával, versszakainak „szétosztásával”, de idesorolható a kamaraéneklés is, az osztályban kialakított páros énektől a csoportos muzsikálásig.

*Egyéni munkaformára*, önálló feladatmegoldásokra számos alkalom kínálkozik tanóráinkon. Leggyakrabban a számonkérés esetében, a tudásszint mérésekor alkalmazzuk. Ha az egyéni képességfejlesztést tűzzük ki célul, akkor nem szabad megfeledkezni arról sem, hogy az egyénre szabott feladatadást megelőzően magunkban fel kell hogy mérjük a gyerek tudásszintjét. Döntő a tanári motiváció, hogy a tanuló kitartóan végezze „testre szabott” tevékenységét.

A zenei készségek fejlesztése során a gyerekek zenei ismeretekhez jutnak, melyeket a későbbi felhasználás során tudatosan alkalmaznak. A zenei automatizmusok kialakulása hosszas, logikusan és tudatosan felépített fejlesztési folyamat eredménye. Ne feledjük az új ismeretek közlése, tudatosítása során az intenzív gyakorlási szakaszok beépítését sem! A rendszeresen, fokozatosan és változatosan felépített ritmikai-, dallami-, harmóniai-, formatani és egyéb zenei paramétereket megismertető készségfejlesztő gyakorlatok mindig a zene „megtapasztalásának” szolgálatában álljanak, alapot adva a zenei olvasás-írás, az értő zenei hallás, a kifejező éneklés kialakulásának.

*A zenei képességfejlesztés zenei élményekből induljon ki, s az elvonatkoztatott ritmikai, dallami ismeretek készséggé fejlesztése által teljesedjen ki!*

### A készség-, illetve képességfejlesztés kiemelt területei

*Éneklés csoportosan és egyénileg* kézjel, betűjel és hangjegyről; zenei olvasás-írás önálló, tanári irányítás nélküli *lejegyzés* formájában, a *zenediktálás* alkalmazása, *lapról olvasás* önálló készsége; *differenciált hallásképzés*; tempó, dinamika, karakterkülönbségek, előadásmódok, hangkészletek, hangközök, népzenei-műzenei formák; a rögtönzésben való jártasság: *kötött és szabad improvizációk*, a zenei alkotótevékenység és a zenehallgatás képességének kialakítása.

*Fontos szabály: az ismeretelvonás ne „élő” zenei anyagon, hanem a pedagógiai céllal született olvasógyakorlatok, zenei szemelvények segítségével történjen!*

## Témakörök, tartalmak

Tankönyveink változatos és gazdag ismereteket kínálnak. Tartalmukban az életkori sajátosságoknak megfelelő, értékes műveltségtartalmakat hordozó zenei anyagokat közölnek, melyek szaktudományi szempontból megfelelőek, segítik a tanulók szaktárgyi fejlődését, érvényesül bennük a fokozatosság elve és felkelti a diákok érdeklődését. A tankönyvkínálat talán legszembetűnőbb eltérései az ismeretanyag feldolgozásának módjában, „tálalásában” rejlik.

A tanév eleji tervezéskor (helyi tanterv, munkaterv) – ismerve osztályközösségünk képességét, motiválhatóságát – bátran válogassunk a kínált anyagból, természetesen az évfolyami fejlesztési útvonal, követelményrendszer ismeretével, majd annak kijelölésével.

Az ismeretanyag alapja a magyar népzene (magyar népi mondókák, gyermekdalok, szokásdallamok, ünnepkörök dalai, népdalok) és a nevelési és fejlődési szempontoknak megfelelő műzenei szemelvények. Külön hangsúlyt kapnak a nemzeti és etnikai kisebbségek zenei alkotásai, a világ zenei örökségeként a rokon és más népek, kontinensek dalai, zenéi.

Kapjanak helyet a témakörök között a népzenei stílusok bemutatásán kívül a korosztálynak megfelelő, a tantervi követelmények elsajátítását lehetővé tevő egyéb értékes műzenei stílusok és műfajok akkor is, ha a stílusjegyek és műfajok tudatos tanulása a záró iskolafokozat feladata.

*Érvényesítsük a fokozatosság elvét!* A helyi tanterv súlypontját a tananyag mennyiségi növelése helyett a követelményekre kell áthelyezni. Olyan értékek képezzék a rendezési, válogatási elvet, melyek segítik a humán értékek erősítését. Fontos, hogy a meghatározott témakörök egymás mellett és egymásra épülve is megnyilvánuljanak (horizontálisan például olyan zenei anyagok, olvasógyakorlatok alkalmazása, melyek egyazon új ritmikai elem elsajátítását segítik; vertikálisan például ugyanezen dallamanyagok énekléstechnikai, történeti, stiláris vagy szerkezeti elemeit tekintve fokozatosan nehezedők).

*A tartalmak kiválasztásakor ne feledkezzünk el a társművészeti, valamint a kereszttantervi kapcsolódások lehetőségéről sem!*

*Társművészeti* kapcsolódások:

* népművészet, népi kultúra, tárgyi kultúra megismertetése a jeles napi szokások tanulásakor,
* hazai és nemzeti népzenei dalanyaghoz illeszkedő táncrend, mozgáselemek kipróbálása, dokumentációs formában (mozgóképes bejátszás) történő bemutatása,
* bábművészet alkalmazása szemléltetéshez,
* a képző- és az iparművészet remekei illusztráláshoz stb.

*Kereszttantervi* vonatkozások:

* hon- és népismeret a magyar és más népek zenéjéhez kapcsoltan,
* könyvtárhasználat az ismeretek feldolgozásához, kiegészítésekhez,
* irodalmi vonatkozású kapcsolódások, anyanyelvünk ápolása érdekében helyes artikuláció, tájjellegű szavak értelmezése, népköltések szerepe,
* idegen szavak értelmezése,
* népzenei gyűjtőhelyek elhelyezése a térképhasználat segítségével,
* társadalmi, történelmi háttér, korrajz a tanulói életkornak megfelelő szintű magyarázattal stb.

## Emelt óraszámú ének-zene a helyi tantervben

A *tantárgyi óraszám emelésére* készségtárgyak esetében a kerettantervi rendelet oly mértékben ad lehetőséget, hogy a választható órák terhére lehetővé teszi a bővítést. Ennek értelmében az 1–4. évfolyamig ezen időkeretet az iskolákban oktatott készségtárgyakra kell fordítani. Ez a választható időkeret szolgál a kerettantervben nem szereplő speciális képességfejlesztésre, készségtárgyaknál az emelt szintű képzés megvalósítására.

*(Nkt.4.§) 110/2012. (VI. 4.) Korm. rendelet 7. § (3) )*

A NAT 2012-höz igazodó tartalmakat, a belépő és a továbbhaladáshoz szükséges követelményeket (kerettanterv: „a fejlesztés várt eredményei”) az iskolai helyi tanterveiben felül kellett vizsgálni. A tervezési munkában döntő szempont a *tananyagtartalmak súlypontozása,* belső logikájának, arányainak átgondolása. Élesen el kell különíteni azokat az anyagrészeket, melyek a mindennapos munkának alapjául szolgálnak. Fontos válogatási szempont, hogy művelődési szempontból reprezentáns anyag kerüljön a tanítás középpontjába, a választott tartalom nyújtson alkalmas alapot a zenei ismeretek elsajátíttatására, ám mindez úgy történhessen, hogy az „élő” zenei anyag ne essen áldozatául tanításunknak, analizáló munkánknak.

Természetesen *differenciálni kell a fejlesztésre váró követelményekben is.* Ez jelentheti a tartalmak tematikus elrendezését, de a továbbhaladáshoz szükséges feltételeken túli meghatározásokat is.

Szükséges az *átadási stratégiák, munkaformák* újragondolása is. A megnövekedett időkeret egyúttal azt is jelenti, hogy az órán erősödik a tanári motiváló és tutori szerep, és mind nagyobb az önálló ismeretszerzésé is.

A *zenehallgatás* szervezésének ajánlott módszere az éneklési tevékenységekhez való szoros, közvetlen kapcsolás tervezése, beállítása.

Az *improvizáció* kibontása kapjon korábbi tervezéseinkhez mérten is nagyobb hangsúlyt. Kezdetben inkább egy-egy témaszakasz lezárásakor, összegzéshez, az ismeretek megerősítéséhez „használjuk”, de semmiféleképpen ne fosszuk meg a gyerekeket alkotó fantáziájuk mozgósításától. Ha énekes improvizációról beszélünk, soha ne feledkezzünk el a ritmikai, dallami és szerkezeti elemek felhasználása mellett a mozgásrögtönzésről sem!

Mindezekben útmutatásul továbbra is az alapkoncepciót megvalósító úgy nevezett Kodály-Ádám tankönyvek, valamint az emelt óraszámú ének-zenei képzés számára íródott taneszközök szolgálhatnak.

### Alapvető kereszttantervi vonatkozások, kapcsolódások

A zene alkotóelemei számos műveltségterülettel való találkozási pontot tesznek lehetővé. A ritmus, a szín, az erő, az idő stb. problémaköre kapcsolódási lehetőséget teremt egyéb tudományokkal. Mégis a legközvetlenebb találkozások az azonos műveltségtartalmakon belül képzelhetőek el. Iskolai keretek közt ezek összehangolt szervezése kínálja a könnyebb kiindulási pontot.

Tartalmait, műfaji sokszínűségét, fejlesztési struktúráját tekintve közvetlenül az *irodalom* kínálja a legtermészetesebb érintkezési pontokat. Az *anyanyelvi fejlesztés* azének-zene vonatkozásában pl. így hat:helyes artikuláció, érthető szövegmondás-értelmezés, szómagyarázat (régies, népies, tájjellegű és idegen szavak), a tartalmak kifejtése, megértése, a mondókák-versek ritmikus lüktetése stb.

A *könyvtárhasználat* a pedagógus oldaláról nézve segíti a változatos ismeretátadást, megkönnyíti a gyerekek önálló tanulását. A könyvtárhasználat ebben az életszakaszban tanári irányítással történjen. Például szempontsort ad a kereséshez vagy/és kijelöli a forrásmunkákat: hangszertörténeti kiadványok; enciklopédiák; gyermekversek; mondák, jeles napi szokásgyűjtemények, rokon népek, nemzetiségek földrajza, népszokása, történelme; néprajzi írások; népművészeti kiadványok; fotóalbumok, táncok története, eredete; képzőművészeti, film-, építészeti, művészettörténeti kapcsolódások keresése stb.. Tanári szemléltetés lehet: albumok, kiadványok, diatár, filmek, hangverseny, múzeum, tájház látogatás stb..

A művészeti tárgyakhoz kiegészítő tudományként kapcsolható a *történelem*, melyet főként a társadalmi, történelmi háttér, a korrajz felvázolásához hívhatunk segítségül, általa megismerhetik a magyar- és egyetemes történelem eseményeit, kiemelkedő személyiségeit.

A *technika tantárgy*, *környezetismeret,* később a *hon- és népismeret* a népi kismesterségek, a néprajz vonatkozásában mutat azonosságokat. Szorosan kapcsolódik, hiszen a zeneműveken keresztül is fény derül más népek érzelem- és gondolatvilágára, szokás- és tárgykultúrájára, hagyományaira.

### Kóruséneklés

Az emelt szintű ének-zenei nevelés a karénekes munkában teljesedhet csak ki. A karének egyént és közösséget formáló ereje olyan magas fokú kulturális igényességhez vezet, melynek társadalmi hasznossága vitathatatlan. A *heti két pluszfoglalkozás tervezésével* lehetőség nyílik az iskola, a szűkebb és tágabb környezet művészeti életébe történő bekapcsolódásra, a zenei kultúra ápolásának őrzésére, a hagyományteremtésre.

Célja az, hogy az együttes élmények által a karénekes gyermek igényévé váljék a hangverseny és az operalátogatás, s nem utolsó sorban az amatőr muzsikálás.

A kezdő szakasz énekkari munkájának feladata:

* hangképzés, tiszta intonáció, érthető szövegmondás, helyes karakterekben történő formálás, megfelelő dinamikai színskála kiművelése;
* az egységes hangszín kidolgozása (népdalcsokrok, egyszerű kánonok, könnyű két- és háromszólamúság);
* a többszólamú hallásfejlesztés alapozása;

Mindezek feltétele:

* rendszeresség, fokozatosság és következetesség a karénekes munkában;
* az életkorhoz, a hangi adottságokhoz, az alkalomhoz igazodó igényes repertoárválasztás;
* a válogatás alapja a magyar kórusirodalom, de cél a különféle korstílusok megismertetése is;
* célként kitűzött, teljesíthető fellépések tervezése.

Az *alapfokú művészetoktatási intézményekkel való kapcsolattartás* elengedhetetlenül szükséges a „tagozatos” munkában. A művészetiskola/zeneiskola és az általános iskola tevékenységeikben szervesen *építkezik egymásra*. A szolfézsórák énekórától eltérő cél- és feladatrendszere a zeneértést, a zenei olvasás-írást, a hallásképzést erősíti, a nép- és műzenei stúdiumokat gazdagítja. A hangszertanulás szinte kiegészítő képzése az emelt szintű oktatásnak, azt megerősíti, „felemeli”. Éppen ezért se feledjük tanóráinkon, iskolai rendezvényeinken bemutatni hangszeres diákjaink képességeit, vagy netán bevonni őket a karművek kíséretéhez.

## Szempontok a tanulók teljesítményének az értékeléséhez

Az értékelés nem más, mint visszacsatolás, a tanulói teljesítmények minősítése. Értékelni az egyes tanulót, de a kisebb és osztályszintű közösséget is kell. Az értékelésbe vonjuk be a tanulókat, tegyük nyílttá szempontsorainkat, elvárásainkat. Kisgyermekkorban egy-egy szóbeli dicséret sokszor többet és, motiválóbb erejű, mint egy naplóba „némán” bejegyzett ötös érdemjegy.

A tanulásszervezés szorosan összefügg a tudatosan megtervezett, átgondolt értékelési tevékenységekkel. Fontos szempont, hogy az értékelés ne jelentsen szelektálást, beskatulyázást. Lehessen abból kimozdulni, fejlődni.

Az emelt óraszámú képzésben – hasonlóan az általános tantervű oktatáshoz – a tevékenységek zöme csoportosan történik, így a kezdeti időszakban az értékelés is ehhez igazodik. Ám a speciális tantervű iskolákban a csoporton belüli differenciálással és értékeléssel aktívabban élhetünk, majd a készségek fokozatos fejlődésével már az egyéni munkatevékenység is adekvátan értékelhető.

Az értékelésnek több típus, fázisa, mozzanata létezik:

1. A *diagnosztikus értékelés* (bemeneti, helyzetértékelő, viszonyító (diagnózis), döntés-előkészítő, feltáró, fejlesztő) funkciója nem más, mint hogy információkat szerezzünk adott kisdiák képességeiről, tantárgyi motiváltságáról, netán előzetes tudásáról. Mindez ahhoz szükséges, hogy képet alkothassunk a fejlesztésre váró területekről, az esetleges hiánypótlásról, a korrekciókról. Nagyon fontos alkalmazni tanévkezdéskor, de igen hasznos a folyamatok közben is használni pl. új témakör megjelenése előtt.
2. A *formatív értékelés* az adott tanulási/tanítási folyamat közbeni folyamatos tanári/tanulói (ön)értékelés, mely formáló, fejlesztő, segítő. Szerepe a pedagógus felé nem más, mint a munkájáról történő visszajelzés, a diák felé pedig a további fejlesztés, motiválás. Viszonyítást ad a gyereknek/gyerekről önmagához, és az előzetesen feltérképezett képességeihez. A meglévő tanár-diák teljesítményt rögzíti (*értéket és nem hibát keres*), de feltárja a tanulási nehézségeket, hiányokat, és segít meghatározni javításukat, pótlásukat. *Legyen tét nélküli, ne osztályozzuk, hiszen állapotot rögzít!*
3. *Szummatív,* kimeneti, összegző, minősítő, lezáró értékelés, osztályzás. Szerepe nem más, mint hogy minősítést adjon a tanulási egységek végén: tematikus zárás, félév, tanév, vizsga, iskola befejezése. Fontos, hogy legyen korrekt, megbízható, kiszámítható és objektív. Ezt segíti elő, ha a diákoknak előzetesen elmondjuk értékelési szempontsorunkat.

A gyakorlatban a formatív és a szummatív értékelés egyensúlya érvényesül.